Helpie Way vir Julie!
Rapporte en Oueraand: Info
Leerders ontvang rapporte elektronies op Maandag 15 Julie om 10:00.
Die oueraand vind plaas op Donderdag 18 Julie vir graad 8 tot 12. Leerders moet asb. hul vakverslae en rapporte saambring na die oueraand.
Graad 9 : vakkeuse-oueraand vir alle leerders en ten minste een ouer teenwoordig. Terugvoer vind plaas op 18 Julie vanaf 18:00 tot 19:00 in die skoolsaal.
Die tydskedule vir die oueraand is soos volg :
16:30 tot 17:30 : Vooraf-afsprake word met onderwysers gereël
17:30 tot 19:00 : Ooptyd: geen afsprake
19:00 tot 20:00 : Vooraf-afsprake word met onderwysers gereël
18:00 tot 19:00 : Gr 9 vakkeuse-oueraand in die saal
Produksiekaartjies en -info
Ons produksie, Nina in Nonsensland, is binnekort op die planke.
Om seker te maak dat daar geen nonsens en misverstande is nie, plaas ons vir u die volgende skakels:
1. Bustye vir Sondag 28 Julie:
2. Belangrike info vir die volgende 18 dae:
3. Kaartjies kan vanaf 08:00 op Maandag 15 Julie gekoop word op webtickets.com:
Ons meet die naweek kragte teen Monnas en nooi elke Helpie-familie om ons te kom ondersteun.
Die eerstespanwedstryd word regstreeks uitgesaai op Kyknet, kanaal 144, om 12:45.
Volgende Saterdag, 20 Julie, speel ons teen HS Garsfontein op eie bodem en versoek ons asb. dat alle leerders teen 11:30 op die pawiljoen sal wees. Dit beloof om 'n heerlike dag met puik rugby te wees.
Gholfdag slaan weer 'hole in one'!
Ons jaarlikse gholfdag was weereens 'n reuse sukses en ons wil alle ouers, onnies, ondersteuners en vriende wat betrokke was, bedank vir hul deelname, bydraes en teenwoordigheid.
Volgende jaar se gholfdag gaan plaasvind op 23 Junie 2020. Moet dit nie misloop nie!
Pret in die FW-klas
Die graad 8's het hierdie week in die Fisiese Wetenskappe-klasse geleer van die strukture van chemiese molekules. Hulle het toe sommer besluit om hulle kennis toe te pas en self in die klas molekules te bou.
Op Saterdag 6 Julie het Helpmekaar, in samewerking met Johannesburg North West Club, 'n skaaktoernooi aangebied by ons skoolkoshuis. Altesaam 128 spelers, tussen die ouderdom van 5 en 59, het deelgeneem, waaronder ook jonger Helpie-sibbe en – ouers was.
Baie geluk aan Keola Jonker en Christiaan Botes wat 2 van die 7 afdelings gewen het.
Jesse stoei vir sy plek
Jesse van Baalen het die afgelope week aan stoei deelgeneem by die o/15-wêreldspele in Budapest. Altesaam 400 leerders van 20 verskillende lande het deelgeneem aan 4 verskillende sporte.
Jesse het hom uitstekend van sy taak gekwyt en uiteindelik die wedstryd vir die derde plek verloor teen die stoeier van Ukraine en is algeheel 5de geplaas. (In stoei is daar net 'n derde en vyfde plek, geen vierde plek nie). Dit is steeds 'n merkwaardige prestasie teen groot stoeilande. Amerika het die dag oorheers met 19 medaljes, gevolg deur Kazakstan, Ukraine & Rusland.
Bergfietsryer stof kompetisie uit
Karla Stumpf het 'n eerste plek tydens die Gauteng Cross Country Olympics-bergfietskompetisie behaal en 'n tweede plek nasionaal tydens die Cross Country Marathon-bergfietskompetisie. Sy klop verskeie bergfietsryers wat bestaande SA-verteenwoordigers is.
Karla neem die naweek deel aan die landswye kompetisie en ons wens haar afdraande en gelyke paaie toe!
Skuts skiet raak
'n Hele paar van ons Helpie-skuts het van 4-6 Junie aan die NG-Ope deelgeneem by Zanandi, naby Hartbeespoort. Baie geluk aan Roeloff le Roux (0/14) wat 'n derde plek uit 62 skuts verower het. Geluk ook aan al die skuts wat hul beste uitslae tot op hede behaal het tydens hierdie toernooi.
Gemeenskapsdiens verf vir kinderharte
LIV Lanseria is 'n kinderhuis met 'n ander aanslag. Dit funksioneer soos 'n klein dorpie, waar mense saam verantwoordelik is vir die welsyn en opvoeding van kinders. Behoeftige en weeskinders kan hier weer deel wees van 'n gemeenskap waar die familie-eenheid hoog geag word en waar God aan die vaderloses bekendgestel word. Die perseel het blyplek, 'n babahuis, 'n kleuterskool en 'n naskoolsentrum.
2 tot 4 Julie het 'n groot groep Helpies vreugde tot hul lewens bygevoeg deur tuin te maak en heinings in al die kleure van die reënboog te verf.
Daar word op Maandag 15 Julie 'n algemene netheidsinspeksie gehou. Dit is deurentyd belangrik dat elke leerder se kleredrag en haarstyl korrek is volgens die skool se gedragskode.
Vergewis u gerus weer met wat die gedragskode hieroor sê, deur die volgende skakel te klik:
Maandag 15 Julie: moontlike verkeersprobleme in Empireweg as gevolg van 'n hoë profiel saak. Gebruik eerder die Braamfontein-roete na die skool. Busse ry soos normaalweg.